b'\n_START_ARTICLE_\nBiserica Adormirea Maicii Domnului din C\xc3\xa2mpulung Moldovenesc\n_START_PARAGRAPH_\nBiserica "Adormirea Maicii Domnului" din C\xc3\xa2mpulung Moldovenesc este o biseric\xc4\x83 ortodox\xc4\x83 construit\xc4\x83 \xc3\xaen anul 1913 \xc3\xaen municipiul C\xc3\xa2mpulung Moldovenesc (jude\xc8\x9bul Suceava). Biserica este situat\xc4\x83 pe Calea Transilvaniei nr. 8, \xc3\xaen centrul ora\xc8\x99ului, de-a lungul drumului care face leg\xc4\x83tura \xc3\xaentre ora\xc8\x99ele Suceava \xc8\x99i Vatra Dornei.\n_START_SECTION_\nPrima biseric\xc4\x83\n_START_PARAGRAPH_\nDup\xc4\x83 anexarea nord-vestului Moldovei de c\xc4\x83tre Imperiul Habsburgic (1775), \xc3\xaen C\xc3\xa2mpulung s-a a\xc8\x99ezat o garnizoan\xc4\x83 militar\xc4\x83 austriac\xc4\x83 comandat\xc4\x83 de ritmaistrul Franz Pizelli. Printre militarii garnizoanei se afla \xc8\x99i un rom\xc3\xa2n transilv\xc4\x83nean pe nume Stoian. Acesta, \xc3\xaempreun\xc4\x83 cu al\xc8\x9bi militari, a primit ordinul s\xc4\x83 d\xc4\x83r\xc3\xa2me schitul din Poiana Sih\xc4\x83striei, construit \xc3\xaen anul 1541 de c\xc4\x83tre domnitorul Petru Rare\xc8\x99 \xc3\xaentr-o poian\xc4\x83 de la poalele Mun\xc8\x9bilor Rar\xc4\x83u. Dup\xc4\x83 legend\xc4\x83, Stoian ar fi orbit ca pedeaps\xc4\x83 divin\xc4\x83. _NEWLINE_Av\xc3\xa2nd remu\xc8\x99c\xc4\x83ri pentru ceea ce a f\xc4\x83cut, Stoian a \xc3\xaen\xc4\x83l\xc8\x9bat dup\xc4\x83 anul 1781 o biseric\xc4\x83 de lemn cu hramul Adormirea Maicii Domnului. Aceasta se afla la drumul mare, \xc3\xaentr-un loc din spatele actualei biserici. \xc3\x8en anul 1794 i s-a constituit sesia parohial\xc4\x83 compus\xc4\x83 din 24 de f\xc4\x83lci de p\xc4\x83m\xc3\xa2nt "\xc3\xaen hotarul comunei Sadova cu Breaza, pe Runcule\xc8\x9b, l\xc3\xa2ng\xc4\x83 p\xc3\xa2r\xc3\xa2ul Neagra".  Matricola celor deceda\xc8\x9bi \xc3\xaencepe cu anul 1802._NEWLINE_La aceast\xc4\x83 biseric\xc4\x83 au slujit ca urm\xc4\x83torii preo\xc8\x9bi parohi: Alexandru Corl\xc4\x83\xc8\x9ban (\xc3\xaen 1802-1803), Nicolai Chiril\xc4\x83 (\xc3\xaen 1804), Simion Grigorovici (\xc3\xaen 1804), Ion Gr\xc4\x83mad\xc4\x83 (1805-1832), Ion Daschievici (1832-1839), Gheorghe Ciupercovici (1839-1883), Tit cavaler de Onciul (1883-1895), Modest Avram (administrator \xc3\xaen perioada 1895-1897), Amfilochie Boca (1897-1908), Ion Volo\xc8\x99ciuc (administrator \xc3\xaen perioada 1908-1910) \xc8\x99i Eusebie Constantinovici (1910-1930).\n_START_SECTION_\nBiserica actual\xc4\x83\n_START_PARAGRAPH_\nCa urmare a cre\xc8\x99terii importan\xc8\x9bei localit\xc4\x83\xc8\x9bii \xc8\x99i a num\xc4\x83rului de locuitori din C\xc3\xa2mpulung, vechea biseric\xc4\x83 de lemn a devenit ne\xc3\xaenc\xc4\x83p\xc4\x83toare. Prin urmare, \xc3\xaen apropierea vechii biserici s-a \xc3\xaenceput construirea unei noi biserici parohiale, din ini\xc8\x9biativa preotului administrator parohial Ioan Volo\xc8\x99ciuc. Piatra de temelie a acestui l\xc4\x83ca\xc8\x99 de cult a fost pus\xc4\x83 la 20 iulie 1908. Construc\xc8\x9bia acestei biserici s-a f\xc4\x83cut dup\xc4\x83 un plan \xc3\xaentocmit de arhitectul austriac Karl Romstorfer \xc8\x99i a durat 6 ani (1908-1913)._NEWLINE_Noua biseric\xc4\x83 a fost construit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83, av\xc3\xa2nd acoperi\xc8\x99 din \xc8\x9bigl\xc4\x83 sm\xc4\x83l\xc8\x9buit\xc4\x83, multicolor\xc4\x83, \xc3\xaen form\xc4\x83 de solzi, comandat\xc4\x83 la Viena. Ca form\xc4\x83, ea seam\xc4\x83n\xc4\x83 cu Biserica Mir\xc4\x83u\xc8\x9bi din Suceava. Cheltuielile pentru ridicarea acestui l\xc4\x83ca\xc8\x99 de cult s-au ridicat la 140.000 coroane austriece \xc8\x99i au fost suportate din veniturile Fondului Bisericesc Ortodox Rom\xc3\xa2n al Bucovinei.  Biserica a fost sfin\xc8\x9bit\xc4\x83 la 1/14 septembrie 1913 de c\xc4\x83tre mitropolitul Vladimir de Repta al Bucovinei \xc8\x99i Dalma\xc8\x9biei._NEWLINE_Vechea biseric\xc4\x83 de lemn a fost desf\xc4\x83cut\xc4\x83 \xc8\x99i mutat\xc4\x83 \xc3\xaen satul B\xc4\x83deu\xc8\x9bi din apropierea ora\xc8\x99ului R\xc4\x83d\xc4\x83u\xc8\x9bi. Locul unde se afla masa altarului a fost \xc3\xaemprejmuit cu o construc\xc8\x9bie circular\xc4\x83 de sc\xc3\xa2nduri. _NEWLINE_Dup\xc4\x83 cum se precizeaz\xc4\x83 \xc3\xaen "Anuarul Mitropoliei Bucovinei pe anul 1937", Biserica "Adormirea Maicii Domnului" din C\xc3\xa2mpulung Moldovenesc avea o cas\xc4\x83 parohial\xc4\x83 de c\xc4\x83r\xc4\x83mid\xc4\x83, o cas\xc4\x83 a cooperatorului de c\xc4\x83r\xc4\x83mid\xc4\x83, o sesie parohial\xc4\x83 de 12 ha, o sesie a cooperatorului de 6 ha, o sesie a c\xc3\xa2nt\xc4\x83re\xc8\x9bului de 3 ha \xc8\x99i o sesie a ponomarului de 1 ha. Parohia avea \xc3\xaen \xc3\xaengrijire spiritual\xc4\x83 564 familii cu 1.835 credincio\xc8\x99i. _NEWLINE_Pere\xc8\x9bii interiori ai bisericii au fost picta\xc8\x9bi \xc3\xaentre anii 1959-1963 de pictorul Iosif Keber (1897-1989) din T\xc3\xa2rgu Jiu._NEWLINE_Biserica a fost renovat\xc4\x83 la \xc3\xaenceputul anilor \'90 ai secolului al XX-lea, pere\xc8\x9bii interiori fiind repicta\xc8\x9bi de pictorul bisericesc Vasile Carp din Bucure\xc8\x99ti. Dup\xc4\x83 finalizarea lucr\xc4\x83rilor, biserica a fost resfin\xc8\x9bit\xc4\x83 la 18 august 1996 de c\xc4\x83tre arhiepiscopul Pimen Zainea al Sucevei \xc8\x99i R\xc4\x83d\xc4\x83u\xc8\x9bilor. Cu acest prilej, preotul paroh Petru Cr\xc4\x83ciun \xc8\x99i preo\xc8\x9bii slujitori Doru Costineanu Beuca \xc8\x99i Gheorghe Giosan au primit distinc\xc8\x9bia de iconom stavrofor.\n_START_SECTION_\nPreo\xc8\x9bi\n_START_PARAGRAPH_\nPrintre preo\xc8\x9bii care au slujit la aceast\xc4\x83 biseric\xc4\x83 s-au aflat urm\xc4\x83torii: Eusebie Constantinovici - paroh (mai 1910 - ianuarie 1930), Gheorghe Rotar - cooperator (noiembrie 1923 - ianuarie 1930, august 1931 - mai 1933) \xc8\x99i administrator parohial (ianuarie 1930 - iulie 1931), Arcadie Hutu - cooperator \xc8\x99i paroh (9 noiembrie 1934 - august 1948), Ioan Flai\xc8\x99er - paroh (iulie 1937 - iunie 1946), \xc8\x98tefan Slevoac\xc4\x83 - paroh (iunie 1948 - 1960), Vladimir Pu\xc8\x99caru - preot slujitor (1952-1960), Ioan Buliga - paroh (1960-1985), Vespasian Velehorschi - preot (1960-1966), Vasile Dragu - preot (1974-1991), Gheorghe Pa\xc8\x99can - preot (1979-1985), Petru Cr\xc4\x83ciun - paroh (din 1985), Doru Costineanu Beuca - preot (din 1985), Nicolae Cojocaru - preot (1985-1993), Gheorghe Giosan - preot (din 1993) \xc8\x99i Ioan Nem\xc8\x9ban - diacon (2013-2015) \xc8\x99i preot (din 2015).\n_START_SECTION_\nArhitectura bisericii\n_START_PARAGRAPH_\nBiserica "Adormirea Maicii Domnului" din C\xc3\xa2mpulung Moldovenesc are form\xc4\x83 de cruce (plan treflat), cu o turl\xc4\x83 a c\xc4\x83rei \xc3\xaen\xc4\x83l\xc8\x9bime este de 38 m. Ea este acoperit\xc4\x83 cu \xc8\x9bigl\xc4\x83 sm\xc4\x83l\xc8\x9buit\xc4\x83, multicolor\xc4\x83, \xc3\xaen form\xc4\x83 de solzi._NEWLINE_Catapeteasma bisericii este confec\xc8\x9bionat\xc4\x83 din lemn de tei de c\xc4\x83tre me\xc8\x99terul Ioan P\xc3\xa2slea.'